N á v r h
na zrušenie a zmenu znenia niektorých úloh schválených uzneseniami vlády SR 

	MŠ SR predkladá návrh na zrušenie a zmenu znenia nasledovných úloh prijatých uzneseniami vlády SR za roky 1997 – 2002:

1. Uznesenie vlády SR č. 799 zo 4.11.1997 k správe o zasadnutí Koordinačného výboru pre otázky zdravotne postihnutých občanov Slovenskej republiky z 25. júna 1997

ukladá ministerke školstva

Úloha B.1
Prehodnotiť a priebežne novelizovať koncepciu vzdelávania detí a mládeže so zdravotným postihnutím, s využitím všetkých nových legislatívnych noriem týkajúcich sa občanov so zdravotným postihnutím od schválenia v súčasnosti platnej koncepcie a predložiť písomnú správu o realizácii uznesenia ministerke práce, sociálnych vecí a rodiny – predsedníčke Koordinačného výboru pre otázky zdravotne postihnutých občanov Slovenskej republiky

Termín: každoročne, do 30. júna a správu do 31. augusta

Úloha B.3
Predložiť písomnú správu o realizácii úlohy uvedenej v bode B.2. ministerke sociálnych vecí a rodiny – predsedníčke Koordinačného výboru pre otázky zdravotne postihnutých občanov Slovenskej republiky

Termín: do 30. júna 1999 a každoročne k 30. júnu

Úloha B.6
Zabezpečiť rozšírenie odbornej spôsobilosti učiteľov škôl, v ktorých prebieha integrované vzdelávanie, prostredníctvom postgraduálneho štúdia v uvedenej oblasti

Termín: do 30. júna 1998 a trvale

Zdôvodnenie návrhu na zrušenie:
	Úlohy plynúce z plnenia sú premietnuté v Národnom programe rozvoja životných podmienok občanov so zdravotným postihnutím vo všetkých oblastiach života a realizujú sa aj na základe uznesenia vlády SR č. 590 z 26.7.2001.

2. Uznesenie vlády SR č. 791 zo dňa 18.11.1998  k návrhu na finančné zabezpečenie účasti pracovísk Slovenskej republiky na vedeckom programe Európskej organizácie pre fyziku častíc (CERN) na roky 1999 – 2008

Úloha C.2 ukladá ministrovi školstva a predsedovi SAV
Uplatniť v návrhu rozpočtu na rok 1999 a ďalšie roky požiadavky na financovanie účasti vedecko-výskumných pracovísk Slovenskej republiky na projektoch CERN, vrátane vstupných poplatkov do projektov CERN

Úloha C.3 ukladá ministrovi školstva a predsedovi SAV
Zabezpečiť evidenciu a hodnotenie výsledkov dosiahnutých účasťou na projektoch CERN, realizovať transfer týchto výsledkov a ponúkaných objednávok zo strany CERN pre príslušné odvetvia hospodárstva Slovenskej republiky vytvoriť účinný systém komunikácie a previazanosti príslušných odvetví hospodárstva SR s ponúkanými možnosťami vyplývajúcimi z členstva CERN

Termín: trvale

Zdôvodnenie návrhu na zrušenie:
	Kapitola MŠ SR má rozpočet v plnej programovej štruktúre. Uvedené výdavky sú rozpisované v rámci príslušného programu.

3. Uznesenie vlády SR č. 321 z 28.4.1999 k správe o ustanovujúcom zasadnutí zmiešanej slovensko-maďarskej komisie pre záležitosti menšín

Úloha C.16 ukladá ministrovi školstva
Rozpracovať odporúčanie komisie na vytvorenie vhodných legislatívnych podmienok a realizáciu konkrétnych foriem podpory činnosti pobočiek fakúlt, univerzít a vysokých škôl Maďarskej republiky na území Slovenskej republiky a správu predložiť na rokovanie vlády 

Termín: do 30.9.1999

Zdôvodnenie návrhu na zrušenie:
	Materiál bol spracovaný a predložený na rokovanie vlády SR, avšak doteraz nebol vo vláde SR prerokovaný. Materiál stratil svoju aktuálnosť aj prijatím zákona č. 131/2002 Z.z. o vysokých školách a o zmene a doplnení niektorých zákonov ako aj reálnou žiadosťou o štátny súhlas s pôsobením pobočky VŠ z Maďarskej republiky na území Slovenskej republiky v súlade s citovaným zákonom.

4. Uznesenie vlády SR č. 79 z 9.2.2000 k správe z druhého zasadnutia zmiešanej slovensko-maďarskej komisie pre záležitosti menšín

Úloha B.11. ukladá ministrovi školstva
Rozpracovať odporúčanie komisie na hľadanie možnosti prípravy transformácie Teologickej akadémie Jána Kalvína v Komárne na univerzitnú fakultu a správu predložiť na rokovanie vlády

Termín: do 30.6.2000

Zdôvodnenie návrhu na zrušenie úlohy:
Materiál bol spracovaný a predložený na rokovanie vlády SR, avšak doteraz nebol vo vláde SR prerokovaný. Materiál stratil svoju aktuálnosť aj prijatím uznesenia vlády SR č. 187 z 12.3.2003 k Zámeru zriadenia univerzity J.Selyeho v Komárne, kde sa navrhuje, aby sa uvedená akadémia stala súčasťou univerzity ako Reformovaná teologická fakulta.

5. Uznesenie vlády SR č. 355 z 24.5.2000 k návrhu koncepcie štátnej bytovej  politiky do roku 2005 s výhľadom do roku 2010

Úloha B.1. ukladá ministrovi výstavby a regionálneho rozvoja, ministerke financií, ministrovi spravodlivosti, ministrovi hospodárstva, ministrovi pôdohospodárstva, ministrovi vnútra, ministrovi životného prostredia, ministrovi obrany, ministrovi školstva, predsedovi Štatistického úradu SR, predsedovi Úradu geodézie, kartografie a katastra SR
Zabezpečiť vo svojej pôsobnosti plnenie zámerov koncepcie štátnej bytovej politiky do roku 2005 s výhľadom do roku 2010

Termín: priebežne

Zdôvodnenie návrhu na zrušenie:
	Z hľadiska vecnej príslušnosti úloha nepatrí do pôsobnosti ministerstva školstva.

6. Uznesenie vlády SR č. 832 z 18.10.2000 k harmonogramu realizačných projektov Národného programu podpory zdravia na roky 2001 - 2003

ukladá ministrovi zdravotníctva, ministrovi pôdohospodárstva, ministrovi práce, sociálnych vecí a rodiny, ministrovi dopravy, pôšt a telekomunikácií, ministrovi vnútra, ministrovi školstva, ministrovi výstavby a regionálneho rozvoja ministrovi kultúry

Úloha B.2
Zabezpečiť rozpočtové prostriedky v rámci svojich schválených rozpočtov na roky 2001 – 2003 na plnenie projektov Národného programu podpory zdravia financovaných zo štátneho rozpočtu podľa prílohy č. 2 tohto uznesenia

Úloha B.3
Zabezpečiť podľa zdrojových možností štátneho rozpočtu finančné prostriedky v rokoch 2001, 2002 a 2003 podľa prílohy č. 3, 4 a 5 tohto uznesenia

Termín: rok 2003

Zdôvodnenie návrhu na zrušenie:
	Kapitola MŠ SR má rozpočet v plnej programovej štruktúre. Uvedené výdavky sú rozpisované v rámci príslušného programu.

7. Uznesenie vlády SR č. 310 z 11.4. 2001 k návrhu Stratégie rozvoja slovenského knihovníctva do roku 2006

Úloha C.5 ukladá ministrovi školstva
Zahrnúť do Stratégie rozvoja informačnej spoločnosti v Slovenskej republike rozvoj knižničného systému, deklarovať služby knižníc ako základ verejných informačných služieb

Termín: 21.12.2001

Zdôvodnenie na  zmenu gestora  úlohy:
MŠ SR žiada zmeniť gestorstvo uvedenej úlohy z „ministra školstva“ na „ministra dopravy, pôšt a telekomunikácií“. Dôvodom návrhu na zmenu gestora je prechod kompetencií v oblasti informatizácie spoločnosti z MŠ SR na MDPT SR (Zákon z 9. apríla 2003, ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov a ktorým sa dopĺňa zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov s účinnosťou od 1. mája 2003) a uloženie úloh v súvislosti s informatizáciou spoločnosti MDPT SR (záznam z rokovania vlády SR z 19.3.2003).

8. Uznesenie vlády SR č. 383 z 2.5.2001 k návrhu opatrení na zlepšenie v oblasti používania informačných technológií na vysokých školách

Úloha B.4 ukladá ministrovi školstva
Vypracovať projekt prepojenia akademických knižníc, kooperatívneho prístupu knižníc k informačným zdrojom a vybudovania superpočítačového centra pre vzdelávacie, vedecké a kultúrne inštitúcie SR

Termín: do 30.9.2001

MŠ SR žiada aktualizovať text takto:
„Vypracovať projekt prepojenia akademických knižníc a kooperatívneho prístupu knižníc k informačným zdrojom“ a vypustenie textu „a vybudovania superpočítačového centra pre vzdelávacie, vedecké a kultúrne inštitúcie SR“

Zdôvodnenie zmeny textu a dátumu plnenia úlohy:
Aktualizácia je v súlade s možnosťami MŠ SR v oblasti informatizácie spoločnosti (zákon z 9. apríla 2003, ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov a ktorým sa dopĺňa zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov s účinnosťou od 1. mája 2003) a nereálnosti druhej časti úlohy v súčasnej etape z hľadiska kompetencií a najmä z finančných dôvodov.

9. Uznesenie vlády SR č. 589 z 27.6.2001 k stratégii a technickým kritériám na zavedenie pozemského digitálneho TV vysielania v systéme DVB-T na Slovensku

Úloha B.3 ukladá ministrovi školstva
Predložiť na rokovanie vlády návrh na využitie vysielania DVB-T v rámci budovania informačnej spoločnosti na Slovensku

Termín: do 31. decembra 2002

Zdôvodnenie návrhu na zrušenie:
	Podľa správy Skupiny pre digitálne vysielanie v SR k 1.10.2002 nie je dostatok finančných prostriedkov ani na pilotné prevádzkovanie digitálneho vysielania /DV/ a plné využívanie DV sa nepredpokladá skôr ako o 10 rokov.

10. Uznesenie vlády SR č. 522 z 13.6.2001 k politike informatizácie spoločnosti v Slovenskej republike

vláda ukladá ministrovi školstva

Úloha D.1.
Vypracovať a predložiť na rokovanie vlády stratégiu informatizácie spoločnosti v Slovenskej republike vrátane jej inštitucionálneho, kompetenčného a legislatívneho zabezpečenia
Termín: do 30.10.2001
Úloha D.2. 
Vypracovať a predložiť na rokovanie vlády akčný plán stratégie informatizácie spoločnosti v Slovenskej republike zahrňujúci úlohy vyplývajúce pre Slovenskú republiku z iniciatívy eEurope+
Termín: do 10.7.2001

Zdôvodnenie na  zmenu gestora  úlohy:
MŠ SR žiada zmeniť gestorstvo uvedenej úlohy z „ministra školstva“ na „ministra dopravy, pôšt a telekomunikácií“. Dôvodom návrhu na zmenu gestora je prechod kompetencií v oblasti informatizácie spoločnosti z MŠ SR na MDPT SR (Zákon z 9. apríla 2003, ktorým sa mení a dopĺňa zákon č. 575/2001 Z.z.  o organizácii činnosti vlády a organizácii ústrednej štátnej správy v znení neskorších predpisov a ktorým sa dopĺňa zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov s účinnosťou od 1. mája 2003) a uloženie úloh v súvislosti so stratégiou informatizácie spoločnosti MDPT SR (záznam z rokovania vlády SR z 19.3.2003).

11. Uznesenie vlády SR č. 1193 z 19.12.2001 k návrhu Národného programu výchovy a vzdelávania v SR na najbližších 15 až 20 rokov

Úloha C.4. ukladá ministrovi školstva
Kvantifikovať potrebu finančných prostriedkov na realizáciu úloh programu a predkladať ju vláde pri spresňovaní programu a realizačného plánu na obdobie dvoch rokov podľa bodu C.3 tohto uznesenia

Termín: do 30. júna a každoročne

Zdôvodnenie návrhu na zrušenie:
	Zámery spresňovania Národného programu ako aj úloh s ním súvisiacich sú plne obsiahnuté v bode C.3  uznesenia vlády SR č. 1193/2001.

12. Uznesenie vlády SR č. 157 z 20.2.2002 k alternatívam návrhov na úpravu kategorizácie územno-štatistických jednotiek na úrovni NUTS 2

Úloha B.1 ukladá ministrom, predsedom ostatných ústredných  orgánov štátnej správy SR, prednostom krajských úradov a prednostom okresných úradov
Aplikovať vyhodnocovanie ukazovateľov súvisiacich s regionálnou politikou, štátnou pomocou a využívaním prostriedkov finančnej pomoci z Európskej únie podľa tohto členenia.

Termín: trvale

Zdôvodnenie návrhu na zrušenie:
	Kapitola MŠ SR má rozpočet v plnej programovej štruktúre. Uvedené výdavky sú rozpisované v rámci príslušného programu.

13. Uznesenie vlády SR č. 248 z 13.3.2002 k návrhu na uvoľnenie rozpočtových prostriedkov z rezervy vlády SR na rok 2002 pre rozpočtovú kapitolu Slovenská akadémia vied na dofinancovanie „Štúdie o ekonomických a sociálnych dopadoch vstupu SR do EÚ – prínosy a riziká“

Úloha B.2 ukladá ministrom, predsedom ostatných ústredných orgánov štátnej správy SR
Aktívne spolupracovať s Ústavom slovenskej a svetovej ekonomiky SAV pri spracovaní „Štúdie o ekonomických a sociálnych dopadoch vstupu SR do EÚ – prínosy a riziká“ poskytnutím potrebných dokumentov, spracovaných analýz a informácií gestorovi štúdie na základe jeho požiadania a príslušné ministerstvo určí zodpovedného pracovníka, prostredníctvom ktorého sa bude spolupráca s gestorom vykonávať

Termín: priebežne

Zdôvodnenie návrhu na zrušenie:
	Uznesenie nie je aktuálne.

14. Uznesenie vlády SR č. 396 zo 17.4.2002 k návrhu vzorových stanov akciovej spoločnosti so 100 % majetkovou účasťou štátu

ukladá ministrom

Úloha B. 1 
Zabezpečiť úpravu stanov v existujúcich a novovzniknutých akciových spoločnostiach so 100% majetkovou účasťou štátu a o záväzné ustanovenia uvedené v prílohe tohto uznesenia

Termín: do 30. júna 2002 a trvale

Zdôvodnenie návrhu na zrušenie:
V pôsobnosti Ministerstva školstva SR nie sú žiadne akciové spoločnosti.

Úloha B.2
Predkladať na rokovanie vlády správu o výkone práv akcionára v akciových spoločnostiach so 100% majetkovou účasťou štátu, ak takéto akciové spoločnosti sú v pôsobnosti príslušného ministerstva

Termín: do 31. júla 2002 a každoročne do 30. júna

Zdôvodnenie návrhu na zrušenie:
V pôsobnosti Ministerstva školstva SR nie sú žiadne akciové spoločnosti a z tohto dôvodu nepredkladá na rokovanie vlády SR správu.